What Women Want

***What Women Want*** (títol orichinal en anglés, en aragonés ***O que quieren as mullers***, estrenada en Aragón con o títol en castellano d***'¿En qué piensan las mujeres?***, en aragonés ***En cual cosa piensan as mullers?***) ye una cinta de cine estausunidense de cine de comedia romantica fantastica estrenada l'anyo 2000, dirichida por Nancy Meyers seguntes un guión orichnal de Josh Goldsmith, Cathy Yuspa y Diane Drake, con una banda sonora orichinal d'Alan Silvestri y una producción cinematografica de Susan Cartsonis, Bruce Davey, Gina Matthews, Nancy Meyers y Matt Williams ta las productoras *[[Icon Productions]]* y *[[Wind Dancer Films]]*. De l'elenco d'actors d'a cinta en fan parte, entre d'atros, Mel Gibson, Logan Lerman, Helen Hunt, Marisa Tomei, Mark Feuerstein, Lauren Holly, Ashley Johnson, Judy Greer, Alan Alda, Delta Burke, Valerie Perrine, Lisa Edelstein, Sarah Paulson, Ana Gasteyer, Loretta Devine, Diana-Maria Riva, Eric Balfour, Robert Briscoe Evans, Alex McKenna y Bette Midler.

*Nick Marshall* ye un executivo d'una achencia de publicidat de Chicago, que por a educación que ha reibiu dende nino ye un perfecto eixemplo de masclista. Creye que en o suyo treballo ye bien amán d'un ascenso pero se troba con a sorpresa de que lo responsable d'a empresa ha preferiu contractar a una muller externa en cuentas de promocionar-lo a él. *Dan Wanamaker*, lo chefe, ha contractau a *Darcy Maguire* ta millorar as capacidaz publicitarias d'a empresa orientadas especificament a las mullers, y *Nick* no ye pas precisament o candidato mas adecuau ta ixa finalidat, porque conoix a las mullers pero nomás que en a suya faceta de conqueridor. Amás, *Nick* ye esvurciau y, como su muller se torna a casar y fará lo suyo pan d'a voda en un crucero enta Europa, ha de recibir en a suya casa a su filla de 15 anyos *Alex*, a qui practicament no conoix. En a sesión de presentación de *Darcy* a lo suyo equipo directivo, entrega a cadaguno d'éls una caixa con articlos destinaus a las mullers y que son fabricaus por empresas que son buscando achencia publicitaria, y *Nick* finalment decide probar-los toz una mica como experimento, una mica como burla, y cuan lo ye fendo caye en a banyera con augua y tamién i caye un secador de pel y queda electrocutau sin sentiu. Cuan disperta a lo día siguient, descubre bien sorprendiu que ha adquiriu a capacidat d'escuitar o que son pensando las mullers, encara que no lo digan con palabras. En primeras preba infructuosament de trobar una solución a lo problema, pero bien luego descubre que ixa capacidat li puet estar muit intresant ta la suya vida, mesmo personal que profesional. De feito, aproveita ixe poder ta escomer a posición de *Darcy* en a empresa, apoderando-se d'os suyos pensamientos y presentando-los como si estasen ideyas propias y ganando asinas prestichio debant d'o chefe d'a empresa. O problema ye que en iste proceso, él se ye enamorando de *Darcy* mesmo que *Darcy* se ye enamorando d'él.

A cinta s'ambienta en Chicago (Illinois) en a suya epoca actual (2000) y las suyas escenas se filmoron en Chicago (Illinois) y Beverly Hills, Long Beach y Los Angeles (California), amás d'en os *[[Culver Studios]]* en Culver City, tamién en California.

Se trata d'una cinta que ha recibiu bels premios y nominacions, en destacando una nominación a lo Globo d'Oro a lo Millor Actor de Musical u Comedia en a 58<sup>ena</sup> edición d'os Premios Globos d'Oro.

## Elenco

## Se veiga tamién
* Cine en 2000.
* Cintas de 2000.

## Referencias

## Vinclos externos
*  ''What Women Want'' en Internet Movie Database.
*  ''What Women Want'' en TCM Movie.
*  ''What Women Want'' en l**[[American Film Institute Catalog]]'' de l**American Film Institute*.
*  [https://www.boxofficemojo.com/movies/?id=whatwomenwant.htm *What Women Want*] en [[Box Office Mojo]].
*  [https://www.rottentomatoes.com/m/what_women_want *What Women Want''] en Rotten Tomatoes.